Psalm.
119.
Mipa'amlong nadan nipto' di pangatda an un'unudonda nadan tugun Apu Dios. 
Ya mipa'amlong nadan tatagu an hay eda pangun'unudan i dadiyen tugun di minonomnom i dida. 
Ot nipto' hidiyen atonda te hanadan pinhod Apu Dios di at'attonda. 
Imbagam Apu Dios an hanadan tugunmuy halipodpodonmin unudon hi inggana. 
Ta hiya nan ha"on'e ya datuwey pohpohdo' hi unudon. 
Te onha unudo' an namin nadan tugunmu ya innila' an ma''id ha gumalat hi e' ibabainan. 
Ot ongal di punhanaa' i he"a te nipto' nadan ada'adalo' an tugunmu. 
Dadiyey pohdo' hi unudo' ot hanat adiya' inganuy. 
Hanan mangilog ya mihwang hi pumbahulan hi'on unudona nadan tugunmu. 
Ot ta'on on ha"on ya ato' di abalina' an mangat hinadan pohdom Apu Dios. Ot hanat boddangana' ta inaynayun'un unudon nadan tugunmu. 
Ta hanadan tugunmuy pun'onano' hi nomnom'u ta wan adiya' mumbahul. 
Ya he"ay dayawo' Apu Dios ot hanat minaynayun an itudduwana' hinadan tugunmu. 
Ta dadiyey ibagabaga' 
te ongal di naminhod'un mangunud hinadan tugunmu mu hay naminhod'u hinadan mikadangyan. 
Ta hiya nan ada'adalo' dadiyen tugunmu ya dadiyey minonomnom i ha"on. 
Ot ongal di amlong'u an mangunud hinadan tugunmu. Ta hiya nan adi' linglingon dadiyen tugunmu. 
Wagahana' bahan an baalmu Apu Dios ta wan mi'taguwa' ta wan unudo' nimpe nadan tugunmu. 
Ya hanat boddangana' ta wan ma'awata' di aphod dadiyen tugunmu. 
Ha"on ya adi madney pi'taguwa' hitun luta ot hanat boddangana' ta ma'awata' nadan tugunmu. 
Te ongal ahan di naminhod'un manginaynayun an mangadal ya mangat hinadan tugunmu. 
Te dusaom nadan munlattuwag ya mungngoheh nadan tugunmu. 
Ot hanat adim iyabulut an pihulona' i dida hinan e' pangun'unudan hinadan tugunmu. 
Ya ta'on on nunhahapit nadan ap'apu ta dadagona' mu hiyah diyen adi' iwalong an mangada'adal hinadan tugunmu. 
Te nadan tugunmuy pun'amlonga' ya datuwey manugun i ha''on. 
Mun'atte'atteya' tee Apu Dios ot hanat pabikahona' bahan te hidiyey imbagam. 
Imba''ag'un namin di a'at'un he"a ya dingngola' ot boddangana'. Ot itudduwana' bahan hinadan pohdom hi ato'. 
Hanat boddangana' nimpe ta wan ma'awata' nadan maphod an tugunmu ta wan datuwey mipapanomnom hi ato'. 
Nunhigla tayyay inomnoma' ot daan mo bahan ta pabikahona' te hiyay imbagam hi atom. 
Ya boddangana' bahan ta ma"id ha e' kulukon. Ya hom'ona' ta wan ma'awata' nadan tugunmu. 
Pohdo' an he"ay unudo' ta hiya nan iyohha' di punnomnom'u hinadan tugunmu. 
Inunud'u nadan tugunmu Apu Dios ot hanat adim bahan iyabulut an mibabaina'. 
Te nunhiglay naminhod'un mangunud hinadan tugunmu ot innila' an boddangana' ta ma'ud'udman di pun'awat'uh nadan tugunmu. 
Hanat itudduwana' Apu Dios hinadan tugunmu ta dadiyey unudo' hi inggana. 
Mu mahapul an boddangana' nimpe ta ma'awata' ta ihamad'un mangunud i dadiye. 
Te hanan e' pangunudan i dadiye ya umipa'amlong i ha"on. 
Ot hanat boddangana' bahan nimpe ta bokon hay e' kumadangyanan di e' gagamgaman ta hanaot an e' pangun'unudan hinadan tugunmu 
ta bokon bo hanadan ma''id ha hilbinay gamgama'. Ya hanat idattana' hi nahamad an pi'taguwa' an umat hinan imbagam. 
Ta ipa'annungmun ha''on an baalmu nan imbagam hi atom hinadan mangun'unud i he"a. 
Te hanadan tugunmuy mangihwang i ha"on hinan itakut'un e' ibabainan. 
Ongal di naminhod'un mangunud hinadan tugunmu ot hanat gapuh anahamad di a'atmu ya ipaphodmuy pangat'u. 
Ya hanat ipatigom nan munnananong an pamhodmun ha''on Apu Dios ta ihwanga' hi adadaga' an miyunnudan hinan imbagam hi atom. 
Ta waha pambal'uh nadan mama'bain i ha"on te waday dinol'uh nan hapitmu. 
Ya boddangana' ta nadan immannung di hapito' te mundinola' hinadan imbagam hi atom. 
Ot ituwen itaguwa' ya inaynayun'un unudon nadan tugunmu. 
Ta malinggopa' an mi'it'ittagu te un'unudo' nimpe nadan tugunmu. 
Ya adiya' bumain an e mangipa'in'innila hinadan tugunmu hi apatupatul. 
Te ongal di naminhod'uh nadan tugunmu ta hiya nan nunhiglay amlong'u an mangunud i dadiye. 
Ot ada'adalo' te ongal di naminhod'uh nadan tugunmu ta nomnomnomo' di niyatanah nan nitaguwa'. 
Hanat adim bahan linglingon nan imbagam i ha"on Apu Dios te hidiyey mangipadinol i ha"on an baalmu. 
Ot ta'on on hinan punholholtapa' ya adiya' minomnoman te imbagam an taguwona'. 
Ya ta'on on nunhiglay pamihul nadan munlattuwag an tatagu i ha"on ya adi' damdama iwalong an mangunud hinadan tugunmu. 
Te wa'et nomnomnomo' nadan tugunmuh din kanaman ya ma'al'alubyaga'. 
Ta hiya nan nomnomnomo"e nadan adi maphod di pangatda an ngohayonda nadan tugunmu ya nunhiglay bohol'un dida. 
Ot tun na'omtang pibo an pi'taguwa' hitun luta ya nanongnan ikankanta' nadan tugunmu. 
Ya ta'on on hinan mahdom ya nanongnan he"ay nonomnomo' ya nadan tugunmuy minonomnom hi unudo'. 
Ot un'unudo' nadan tugunmu te datuwey pun'amlonga'. 
He"a Apu Dios ya abuh di mahapul'u. Ta hiya nan ibaga' tee an unudo' nadan tugunmu. 
Ot mumpahmo'a' i he''a ta hom'ona' bahan an miyunnudan hinan imbagam. 
Te hidin nomnomnomo' hi'on nganney maphod hi ato' ya impa'dul'un unudon nadan tugunmu. 
Ta nihipun i diye ya ma"id ha alyo' hi indani ni' ta ahi' unudon mu on'uot inhipun an inunud dadiyen tugunmu. 
Ta ta'on ona' a"ulan hinadan adi maphod di pangatda ta ato' nan pumbahulan mu miploh damdama nadan tugunmuh nomnom'u. 
Ya hinan tongan di labi on bumangona' ta dayawon da'a te he"a an Dios ya nipto' di pangatmu. 
Ya an namin nadan waday takutnan adi mangunud i he"a ya diday ibilang'uh gagayyum'u. 
Dakol di ma'ma'at hitun luta an atigan nan ongal an pamhodmu Apu Dios i da'min tatagu. Ot hanat inaynayunmun mangituddu hinadan tugunmu i ha''on. 
Impa'annungmu Apu Dios nadan imbagam ya impatigom di aphodmun ha''on an baalmu. 
Ta hiya nan mundinola' hinadan tugunmu. Ot hanat idattana' bahan hi la'ing ta hanadan nipto' di ato'. 
Hidin aggeya' ni' dinusa i he"a ya hanadan adi maphod di ina'inat'u mu ad uwani mo ya hanadan tugunmuy un'unudo'. 
Maphod an namin di atom ya ma'ule'a. Ot hanat itudduwana' bahan hinadan nipto' an pangat. 
Hanadan munlattuwag ya dakol di layah hi ipabahuldan ha"on mu hay immannung ya hanadan tugunmuy un'unudo'. 
Dadiyen tatagu ya adida ahan ma'awatan nadan tugunmu. Mu ha''on'e ya pun'amlonga' nadan tugunmu. 
Te hanan inyabulutmun nunligata' ya dakol di inadal'u hinadan tugunmu. 
Te nabalbalol nadan tugunmu mu nadan dakol an balitu' onu silber. 
He''a Apu Dios di nunlumun ha''on ot hanat boddangana' ta ma'innilaa' di a'at nadan tugunmu. 
Ta wa'et tigon nadan ibba' an mangun'unud i he"a nan pangipapto'mun ha"on ya mun'am'amlongda te mundinola' hinadan tugunmu. 
Ot innila' an nipto' an namin di atom Apu Dios ya adim ibahhon aton di imbagam an umat hi nundusaam i ha''on. 
Ot hanat gapuh nan munnananong an pamhodmun ha''on ya palinggopona' an miyunnudan hinan imbagam i ha"on an baalmu. 
Ot hanat hom'ona' ta wan minaynayun di pi'taguwa'. Te pun'amlonga' an mangunud hinadan tugunmu. 
Hanadan tugunmuy nanongnan ada'adalo' mu hanada'en munlattuwag an tatagu ya hanat mibabainda hinan agge immannung an ipabahuldan ha"on. 
Ot hanat hanadan ibba' an mangun'unud i he"a an nanginnilah nadan tugunmu ya mi'hayyupdan ha"on. 
Ya hanat boddangana' ta wan na'unuda' hinadan tugunmu ta wan ma''id ha gumalat hi e' ibabainan. 
Nadne tayyay nunholholtapa' mu hihimlo' damdamay em pangihwangan i ha"on te ongal di dinol'uh nan hapitmu. 
Mu nableya' mo tayya an mamannod hi em pangipa'annungan hinan hapitmu. Ta hiya nan alyo' di, Hi anuud nin di pamoddangam i ha"on. 
Te umman tayya mun'atte'atteya' an umata' i ha lalat an ittuwan di bayah an tuwen mapa"ih. Mu ta'on on athidi ya adi' damdama iwalong nadan tugunmu. 
Ot ona'dan tatawwa munholholtap hi inggana? Undan anuud ya ahim dusaon hantudan adi umunud i he"a an mamalpaligat i ha"on. 
Ya tee bo udot an ana"ulana' i dida an paddungnay manganiphoddah pumbitudan ha"on. 
Ya dakol nimpey agge immannung hi ipabahuldan ha"on ta pangigadulandan mamalpaligat i ha"on. Mu mundinola' damdama hinadan tugunmu ot agam bahan ta boddangana'. 
Aya' tayya patapatayon i dida mu agge' damdama inwalong nadan tugunmu. 
Ot gapuh nan ongal an pamhodmu ya hanat ihwanga' hi ate ta way ato' an manginaynayun an mangunud hinadan tugunmu. 
Hanan tugunmu Apu Dios ya nahamad di a'atnah inggana an umat hi ad abunyan. 
Ya atbohdin adi maluman di pangipapto'muh tatagum an ta'on on hanadan mun'atanudan an umat hitun limmum an luta an munnananong hinan nipabunana. 
Ya an namin nadan limmum ya hiyah diyey niyatandah din nunlumuwam i dida te an naminda ya he"ay unudonda. 
Ot onha ma''id nin nan tugunmun mangdat hi amlong ya dinol'u ot wan nanatteya' tuwali an gapuh nadan nunholholtapa'. 
Ta hiya nan adi mabalin hi iwalong'u nadan tugunmu te gapun dadiyen tugunmu ya mataguwa'. 
Ot ato' an namin di abalina' an mangun'unud hinadan tugunmu. He"ay ud tagun ha"on ot hanat inaynayunmun mangihwang i ha"on. 
Te bobota'ona' hinadan adi maphod di pangatda mu adiya' tumakut te minonomnom i ha"on nadan tugunmu. 
Innila' an namin di nganneh diye ya waday pogpogda mu hanada'en tugunmu ya munnananongdah inggana. 
Nunhiglay naminhod'uh nadan tugunmu ta hiya nan ada'adalo' hi abigabigat. 
Ta nala'la'inga' mu hanadan binuhul'u te nonomnomo' nadan tugunmu. 
Ot gapu ta ada'adalo' nadan tugunmu ya dakdakkol di innila' mu hanadan bihtulu'. 
Ya gapuh e' pangun'unudan i dadiyen tugunmu ya nanomnomana' mu nadan a'amamma. 
Ya adi' pinhod an aton nadan adi maphod te pinhod'u nimpen unudon nadan tugunmu. 
He"ay nuntuddun ha"on ta hiya nan adi mabalin hi iwalong'u nadan tugunmu. 
Te paddungnay munlumiih nadan tugunmu an inlumlumiihda mu hay danum di iyukan. 
Ta gapuh nadan tugunmu ya limma'inga' ta hiya nan nunhiglay agge' naminhodan hinadan adi maphod an pangat. 
Hanan hapitmu Apu Dios ya paddungnay dilag an dilaganay awo'. 
Ta hiya nan pa'annungo' nan imbaga' an unudo' nadan maphod an tugunmu. 
Nunhigla tayya hantun holholtapo' ot hanat boddangana' te hidiyey imbagam. 
Ya hanat abulutom Apu Dios tun punhanaa' i he"a ta wan inaynayunmun mangituddun ha"on hinadan tugunmu. 
Ot ta'on on wa'e on aya' patapatayon ya adi' damdama iwalong an mangunud hinadan tugunmu. 
Ya ta'on on ana''ulana' hinadan adi maphod di pangatda mu agge' damdama imbahho nadan tugunmu. 
Te ibilang'u nadan tugunmu hi nabalol an odon'uh inggana te datuwey mangipa'amlong i ha"on. 
Ot datuwen tugunmu ya mipapanomnom i ha"on hi inggana. 
Nunhiglay naminhod'uh nadan tugunmu ta hiya nan ma'ahihhiwoa' hinadan adi mangiyohha hi pangun'unuddan he"a. 
Te madinola' hinadan tugunmu te dadiyey paddungnay ihi"uga' onu hapiyo'. 
Ot da'yun hay pumbahulan di impa'inghayu ya hanat adi ayu mihaghaggon i ha"on. Te umman ha"on'e ya hanadan tugun Apu Dios di un'unudo'. 
Ot hanat pabikahona' bahan Apu Dios ta wan tumaguwa' te hidiyey imbagam. Ya hanat adim iyabulut an madismayaa' hi e' pangidinolan i he"a. 
Ot pabikahona' bahan nimpe ta way ato' an manginaynayun an mangunud hinadan tugunmu. 
Mu hanada'en adi mangunud hinadan tugunmu ya iwalongmu dida ta ma"id ha hilbin nadan nonomnomondan panga''uldah tatagu. 
Te ibilangmu didah ay ginalut ta hiya nan ha"on'e ya un'unudo' nadan tugunmu. 
Te gumayonggonga' hi takut'u hinan atom an mundusa. 
Hanadan maphod ya nipto' an pangat di ina'inat'u ot hanat adim bahan iyabulut Apu Dios an abakona' hinadan binuhul'u. 
Ta boddangana' bahan an baalmu ta adim iyabulut an paligatona' hinadan mumpunlattuwag an tatagu. 
Nadne tayyay nanannoda' hi pangihwangam i ha"on an miyunnudan hinan imbagam. 
Ot ukod'ah nan pohdom hi atom i ha''on an miyunnudan hinan munnananong an pamhodmu. Ya itudtuduwana' bahan nimpe hinadan tugunmu. 
He''ay ud baal i ha''on ot hanat idattana' hi abalina' ta wan ma'awata' nadan tugunmu. 
Ya daan mot ad uwaniy pundusaam Apu Dios hinadan adi mangunud hinadan tugunmu. 
Ha"on'e ya ong'ongngal di pamhod'uh nadan tugunmu mu hay pangomno' hinadan namahmah an balitu'. 
Ot gapu ta innila' an nipto' an namin nadan tugunmu ya nunhiglay agge' naminhodan hinadan adi maphod an pangat. 
Hanadan tugunmu ya ma"aphod ya umipa'amlong ta hiya nan pinpinhod'un unudon. 
Te hay e panginnilaan hinadan tugunmu ya paddungnay hidiyey mamatal hi nomnom ta mabalin an mipaphod di punnomnom nadan paddungnay ma"id ha nomnomda. 
Ta hiya nan aya' na''uwoh te nunhiglay naminhod'u an manginnilah nadan tugunmu. 
Ot donglom bahan tun ibaga' ta hom'ona' an umat hi atom hinadan mangun'unud i he"a. 
Ta ipa'annungmu nadan imbagam ta adim iyabulut an hanadan adi maphod an pangat di mun'onan hi nomnom'u. 
Ya ihwanga' hinadan mamalpaligat i ha"on ta way ato' an manginaynayun an mangunud hinadan tugunmu. 
Ya ipatigom di ulem i ha"on an baalmu ta intudduwana' hinadan tugunmu. 
Mu nunhiglan lumuwaa' an gapuh adi pangun'unudan nadan tataguh nan tugunmu. 
Immannung an nahamad di a'atmu Apu Dios ya nipto' nadan tugunmu. 
Ot gapu ta athidiy a'at nadan tugunmu ya mabalin an waday dinol'u an mangunud i dadiye. 
Mu hanadan binuhul'u ya ngohayonda nadan tugunmu ta hiya nan nunhiglay bohol'un dida. 
Mu ha''on an baalmu ya ongal di naminhod'u i dadiyen tugunmu te na'innilaa' an adim ibahhon aton nadan ibagam hi atom. 
Ot ta'on ona' pihulon ya ma"id ha pangibilang di tatagun ha"on ya nanongna damdama an unudo' nadan tugunmu. 
Te hanan nipto' an pangatmu ya adi maluman hi inggana ya atbohdin immannung nadan tugunmu. 
Ot ta'on on dakol di punligata' mu pa'amlongona' hinadan tugunmu. 
Te hiyah diye nimpe an nipto' nadan tugunmu ot hanat boddangana' ta wan ma'awata' nadan pohdom ta way ato' an mi'tagun he"a. 
Adiya' mangmanghop an mumpaboddang i he''a Apu Dios. Ot hanat donglona' bahan ta wan inaynayun'un mangunud hinadan tugunmu. 
Ta hinan pumpahmo'a' ya ihwanga' bahan hinadan binuhul'u. 
Adi mabigat on bimmangona' ta mumpaboddanga' i he''a te mundinola' hinadan imbagam. 
Ya adi umaliy inlo''uh nan mahdom an munnomnomnom hinadan imbagam hi atom. 
Ot gapuh nan munnananong an pamhodmu ya donglom bahan di dasal'u ta atom nan imbagam an ihwanga' hinadan binuhul'u. 
Te dee aay an mun'ihaggon nadan naminhod an mamalpaligat i ha"on an dida nadan mungngoheh nadan tugunmu. 
Mu madinola' te wada'a an pun'ibba'. Ya ma''id ha mibahho hinadan imbagam hi atom. 
Ot tee mo an nadney nangada'adala' hinadan tugunmu ya na'innilaa' an dadiyen tugunmu ya adida maluman hi ingga'inggana. 
Hanat ihwanga' bahan Apu Dios hitun holholtapo' ot agge' attog inwalong an mangunud hinadan tugunmu. 
Ot hanat boddangana' bahan nimpe ta mihwanga' an miyunnudan hinan imbagam. 
Hanadan adi maphod di pangatda ya ma"id ha namnamadan mihwang hinadan punligatanda te adida unudon nadan tugunmu. 
Mu he''a Apu Dios ya ongal di homo'mu ot hanat ihwanga' te hidiyey imbagam hinan tugunmu. 
Dakol nadan binuhul'u an mamalpaligat i ha"on mu adi' damdama iwalong nadan tugunmu. 
Nunhiglay bohol'u hi'on tigtiggo' nadan mungngoheh nadan tugunmu. 
Ot hanat ihwanga' bahan Apu Dios an gapuh nan ongal an pamhodmu ot innilam an ongal di naminhod'u an mangunud hinadan tugunmu. 
Te an namin nadan tugunmu ya nipto' ya adida maluman hi ingga'inggana. 
Amod ona' paligaton hinadan nabaktuy sa'adda an ta'on on ma"id ha bahul'u mu tumakuta' an adi mangunud hinadan tugunmu. 
Ya nunhiglay amlong'uh nadan imbagam hi atom an umat hi amlong di ohan tagun waday hinama'nah balitu'. 
Mu nunhiglay bohol'uh nadan ma'layyah te ha ahan di popohdo' ya nadan tugunmu. 
Ta hinan ohay algo ya mumpipituwa' an munhana i he"a te nipto' nadan tugunmu. 
Te hanada'en umunud hinadan tugunmu ya malinggop di nitaguwanda te ma"id ha iyaguhda. 
Ot madinola' an manmannod hi em pangihwangan i ha"on. Ya inaynayun'un unudon nadan tugunmu. 
Pinpinhod'u nadan tugunmu ta hiya nan un'unudo'. 
Ot innilam hituwen pangat'u. 
Donglom bahan Apu Dios tun dasal'un mumpahpahmo' i he"a. Ya boddangana' ta mipa'annung nan imbagam ta wan mabalin an ma'awata' nan hapitmu. 
Ot hanat donglom nimpey dasal'u ta ihwanga' ta miyunnudan hinan imbagam. 
Dayawon da'ah inggana te itanudtuduwana' hinadan tugunmu. 
Ya ikankanta' nadan tugunmu te nipto'dan namin. 
Hanadan tugunmuy pohpohdo' an unudon ot hanat nundadaan'a pibo an mamoddang i ha"on. 
Ot madinola' an ihwanga' i he''a Apu Dios te hay pun'amlonga' ya hay pangunuda' hinadan tugunmu. 
Ot hanat ihwanga' nimpe ta wan dayawon da'a ya hanat boddangana' an mangunud hinadan tugunmu. 
Te umata' tee i ha natala' an kalnero an immadawwi i he"a ot hanat hom'ona' bahan ta mibangngada' an baalmu i he"a. Te agge' inwalong an mangunud hinadan tugunmu. 
